Bétera posa en valor el treball dels seus clubs esportius amb la celebració de la II Gala de l'Esport
21 de desembre de 2024

• El lema “Bétera viu l’esport” arreplega a la perfecció l'essència esportiva del municipi que ha reconegut hui la magnífica labor que els 21 clubs locals realitzen.

• Al seu torn, també s'ha homenatjat el veí Juan Sáez Borja, membre fundador del Club Básquet Bétera, per ser l'impulsor d'aquest esport al municipi.

“A Bétera entenem que l'esport és una eina essencial per a fomentar la inclusió, el respecte i la igualtat. Per això, des de l'Ajuntament, continuarem treballant per a garantir que els nostres clubs i esportistes tinguen els recursos i el suport necessari per a continuar desenvolupant la labor tan gran que fan en el nostre municipi” amb aquestes paraules l'Alcaldessa de Bétera i regidora delegada d'Esports, Elia Verdevio, ha posat de manifest la importància de l'esport a Bétera i la raó de ser d'aquests premis.

Una labor que el Consistori ha reconegut hui als 21 clubs que conformen el panorama esportiu local i que cada dia se superen en una màxima constant que fa que Bétera tinga grans esportistes de primer nivell que porten el nom del municipi ben alt en cada competició.

En aquesta Gala de l'Esport: Bétera viu l’esport! l'Ajuntament celebra els assoliments esportius, l'esforç, la passió i l'impacte positiu que l'esport genera en la societat.

Una gala que en aquesta segona edició ha premiat a les entitats esportives locals que, tal com ha confirmat Elia Verdevio “són més que espais d'entrenament i competició, són autèntiques escoles de valors promovent, entre altres, la disciplina, la companyonia, el treball equip, el respecte i el compromís. Valors clau amb els quals els nostres veïns i veïnes creixen”.

I ha continuat “els clubs esportius realitzeu una labor encomiable contribuint positivament i d'una manera incomparable al desenvolupament d'una societat més justa, solidària i cohesionada”.

En eixa línia, s'ha desenvolupat aquest esdeveniment esportiu anual en el qual han participat membres de la Corporació municipal i societat civil, i on també s'han pogut veure rostres coneguts com el del President de la Federació de Ciclisme CV, la Presidenta de la Federació de Triatló CV, el President de la Federació de Salvament i Socorrisme CV o el President de la Federació Valenciana de Taekwondo, un nodrit grup de federacions que donen suport a l'esport beterense i que sempre estan treballant, colze a colze, amb el Consistori per a continuar fomentant l'esport a Bétera.

Una gala que ha sigut presentada i conduïda per l'esportista beterense, Leyre Ortí, amb una trajectòria esportiva envejable que compagina amb la seua professió com a periodista.

Aquesta segona edició s'ha desenvolupat en 4 blocs de reconeixements que han estat introduïts per audiovisuals de cada club premiat en els quals s'ha posat en valor la labor i el treball que realitzen diàriament per l'esport a Bétera.

A més entre els blocs els assistents han pogut gaudir d'actuacions i exhibicions dels clubs locals EsDanza i el club de gimnàstica rítmica ELCAR que han animat la vetlada i li han posat música i ritme a aquesta festa de l'esport beterense.

Primer bloc de premiats

El primer bloc de premiats ha recaigut en les entitats esportives: Associació Tori Daruma (Aikido), Centre Capoeira Baiana Bétera, Club Taekwondo Bétera, Escola d'Arts Marcials Xinwu (Taitxí), Escola de Lluita Bétera i Escola de Karate Betera. Uns guardons que han sigut entregats al costat de l'Alcaldessa per Juan Carlos Cobos, president de la Federació de Taekwondo de València i secretari del Club Taekwondo Bétera.

Segon bloc de guardonats

Vanessa Huesa, presidenta de la Federació de Triatló de la Comunitat Valenciana i Manuel Antonio Esteban, president de la Federació de Salvament i Socorrisme de la Comunitat Valenciana han sigut els encarregats entregar els premis al Club Ciclista Bétera, Club Ciclista BTT Bétera, Club de Muntanya i escalada Castell de Bétera (BxM), Club de Natació SOS Bétera, CEA Bétera Triatló, Club Tir amb Arc Carraixet, Grup de Recreació Esportiva Tenis Bétera i Stefano Garzelli Team.

Tercer bloc de premiats

El Club Ciclista Avapace, BeteraFit, Club Bàsquet Bétera, Club de Futbol Bétera, Club Fit Kid Bétera, Club Gimnàstica Rítmica Elcar Bétera i Es Dansa Bétera han sigut els últims homenatjats de la vesprada i han rebut aquests premis de la mà de José Enrique Gutiérrez, president de la Federació de Ciclisme de la Comunitat Valenciana.

Reconeixement especial

Un dels moments més emotius de la vesprada ha arribat amb el guardó especial al veí, Juan Sáez Borja, un dels membres fundadors del Club Básquet Bétera.

La seua dedicació ha sigut decisiva per al desenvolupament del bàsquet en el municipi i el Consistori ha volgut homenatjar a Juan Sáez Borja per ser l'impulsor d'aquest esport a Bétera deixant, com ha indicat l'Alcaldessa, “un llegat de passió, esforç i constància que continua viu en cada canastra, en cada entrenament, en cada equip que porta el nom de la nostra localitat”.

Sens dubte, un especial i sincer reconeixement que ha arrancat multitud d'aplaudiments a l'Auditori quan la pròpia Alcaldessa li ha fet lliurament del guardó.